**Pohjoisen jäämeren konferenssi** järjestettiin 27.–29. toukokuuta 2008 Ilulissatissa, Grönlannissa. Konferenssiin osallistuivat viisi Pohjoisen jäämeren rantavaltiota, Kanada, Norja, Tanska, Venäjä ja Yhdysvallat. Konferenssin tuloksena oli Pohjoisen jäämeren omistuskiistaa ja alueen ympäristöasioita selvittävä Ilulissatin julistus.

Osallistujat
------------

* Kanada: Gary Lunn, Kanadan luonnonvaroista vastaava ministeri
* Norja: Jonas Gahr Støre, Norjan ulkoministeri
* Tanska: Per Stig Møller, Tanskan ulkoministeri, sekä Hans Enoksen Grönlannin edustajana
* Venäjä: Sergei Lavrov, Venäjän ulkoministeri
* Yhdysvallat: John D. Negroponte, Yhdysvaltain varavaltiosihteeri

Tarkoitus ja Ilulissatin julistus
---------------------------------

Konferenssin kutsui koolle Tanskan silloinen ulkoministeri Per Stig Møller, joka pyrki kokouksella vahvistamaan kansainvälisten, arktisia alueita koskevien sopimusten kunnioittamista ja yhteistyötä ympäristökatastrofin ehkäisemisessä. "Meidän tulee jatkaa arktisten alueiden vaatimien velvollisuuksien täyttämistä, kunnes YK päättää kenelle Pohjoisen jäämeren alueet ja sen luonnonvarat kuuluvat. Meillä on myös velvollisuus mahdollistaa Pohjoisen jäämeren kestävä kehitys kunnioittaen alkuperäisasukkaita, jotka ovat kalastaneet ja metsästäneet täällä vuosituhansien ajan." Konferenssin toinen alkuunpanija oli Grönlannin pääministeri Hans Enoksen.

Konferenssin tuloksena oli kaikkien osallistujamaiden allekirjoittama Ilulissatin julistus, jonka mukaan ne kaikki noudattaisivat jo olemassa olevia säädöksiä, kuten Yhdistyneiden Kansakuntien merioikeusyleissopimusta ja muita monenvälisiä ympäristösopimuksia.

Kritiikki
---------

Konferenssin suurin kritiikinlähde oli joidenkin Arktisen neuvoston jäsenmaiden jättäminen ulkopuolelle. Näihin lukeutuivat muun muassa alueen alkuperäiskansat, Islanti, Ruotsi ja Suomi. Rob Huebertin, Calgaryn yliopiston armeija- ja strategiatutkimuskeskuksen apulaisjohtajan, mielestä konferenssin järjestäjänä olisi tullut olla Arktinen neuvosto, ei yksittäinen valtio. Mikäli konferenssin olisi järjestänyt Arktinen neuvosto, se olisi Huebertin mukaan ollut merkittävä vahvistus Arktisen neuvoston yhteistyölle. Ennen konferenssin alkua Tanskan hallituksen kansainvälisen oikeuden osastonjohtaja Thomas Winkler sanoi, että Tanska välittää Arktiselle neuvostolle Ilulissatin tapaamisen tapahtumista. "Ilulissatin konferenssin ei ole tarkoitus olla Arktisen neuvoston kilpailija."

Grönlantilaispoliitikko ja grönlantilaisen ympäristöjärjestön, Inuit Circumpolar Conferencen, puheenjohtaja Aqqaluk Lynge sanoi alkuperäiskansojen poisjättämisen marginalisoivan heidät.

Lähteet
-------

1. 1 2  EUR-Lex - Komission tiedonanto neuvostolle ja Euroopan parlamentille - Euroopan Unioni ja arktinen alue *eur-lex.europa.eu*. Viitattu 1.3.2009.
2. 1 2  Arctic Counsil - Conference on the Arctic Ocean *arctic-council.org*.  Arkistoitu 20.8.2008. Viitattu 1.3.2009.
3. ↑  Edmonton Journal - Danes remind Canada Hans Island is part of Denmark on eve of meeting *.canada.com*. Viitattu 1.3.2009.
4. ↑  Norden - Arctic Summit in Greenland *norden.org*. Viitattu 1.3.2009. [vanhentunut linkki]
5. ↑  SIKUNews - Finland, Sweden, Iceland left out *sikunews.com*. Viitattu 1.3.2009.
6. ↑  Gáldu – Greenland: Arctic Powers Duel for Energy Wealth *galdu.org*. Viitattu 1.3.2009.

Aiheesta muualla
----------------

* Ilulissatin julistus kokonaisuudessaan SIKUNewsissa (englanniksi)
* Grönlannin pääministerin avajaispuhe (englanniksi)
* Tanskan ulkoministerin konferenssissa pitämä puhe (Arkistoitu – Internet Archive) (englanniksi)